कापरेन नहर उफनी, 40 बीघा का चना, लहसुन और गेहूं नष्ट
अरनेठागांव के पास शुक्रवार रात कापरेन ब्रांच नहर ओवरफ्लो होने से पानी गांव के मुख्य मार्ग पर बह निकाला। साथ ही किसानों की 40 बीघा चना, गेहूं लहसुन की फसल जलमग्न हो गई। नहर ओवर फ्लो होने का पता किसानों को शनिवार सुबह जैसे ही लगा, तो सीएडी अभियंताओं को इसकी सूचना दी।
अभियंताओं के दोपहर तक नहीं पहुंचने से किसानों ने अपने स्तर पर ही पानी का बहाव दूसरी ओर मोड़ा। नहर ओवर फ्लो होने से किसान प्रहलाद बजाज, राधेश्याम बजाज, हरिओम मालव, छोटूलाल गुप्ता, रामस्वरूप गुर्जर जगदीश गौतम की फसल जलमग्न हो गई। फसल नष्ट होने से नाराज किसानों ने कहा कि सीएडी अभियंता नहरों की क्षमता से ज्यादा जल प्रवाह करवाकर अंतिम छोर पर पानी में पहुंचाने में जुटे हैं। इससे हमें आर्थिक नुकसान होगा। किसानों ने कलेक्टर को भेजे ज्ञापन में लापरवाह सीएडी अभियंताओं के खिलाफ कार्रवाई करने नष्ट हुई फसलों का मुआवजा दिलवाने की मांग की है। वहीं नहरों में एक ओर तो पानी ओवर फ्लो होकर व्यर्थ बह रहा है, दूसरी ओर माइनर बंद होने से फसलों के सूखने की आशंका लेकर किसान एसडीएम को ज्ञापन देकर पानी की मांग कर रहे है। पाटन डिस्ट्रीब्यूटरी भीया, समदपुरिया माइनर में जलप्रवाह कम होने से परेशान किसानों ने शनिवार को एसडीएम को ज्ञापन दिया। ज्ञापन देने वालों में समदपुरिया माइनर अध्यक्ष रामगोपाल मीणा, भीया अध्यक्ष मोहनलाल मीणा, सुरेंद्र मीणा, महेंद्र मीणा, दानमल मीणा आदि शामिल थे।
केशवरायपाटन। अरनेठा में कापरेन नहर के ओवर फ्लो होने से गांव के मुख्य मार्ग पर बहता नहरी पानी।
awa_Deva hin_Deva hin_Deva bho_Deva